**Informasjon i samband med opning av skulen 1.-4 trinn og SFO, etter stenging grunna koronavirus.**

Den 27.4.20 opnar skulane/SFO, etter å ha vore stengd sidan 12. mars.
skulane startar til vanleg tid og SFO har ordinære opningstider.

For å sikre at opninga er trygg og forsvarleg er det utvikla ein rettleiar for smittevern i skule og SFO. Vi har konkretisert tiltaka og legg vekt på å redusere kontakt, gode rutinar for reinhald og god hygiene.

Elevane blir delt inn i faste grupper kalla kohort\*-grupper. Kohort-gruppene skal ha faste klasserom og lærarar, og kvar elev skal ha sin pult og sitt utstyr. Elevane skal lære god handvask, og det blir handvask etter aktivitetar og til faste tider. Gruppa skal vere samla i friminutt og uteområdet kan bli delt inn i ulike soner. Friminutt kan bli lagt til ulike tidspunkt for ulike grupper.

Ved henting og levering, skal ikkje føresette gå inn i garderoben. Levering og henting skal skje ute. Buss og drosje skal dimensjonerast, slik at elevane kan sitte med god avstand. Elevar som ikkje har rett til skuleskyss, bør ikkje nytte offentlig transport [j.fr rettleiaren for smittevern i skulen.](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/smitteforebyggende-tiltak/) Vi oppmodar eleven sterkt om å gå, eller sykle til skulen.

Om barnet har symptom på luftvegsinfeksjon, skal ikkje barnet møte på skulen. Om barnet blir sjukt på skulen, blir føresette kontakta og barnet må heim. Føresette må vere tilgjengeleg på telefon om slike situasjonar oppstår. Om føresette ikkje kan treffast på telefon, må skule/SFO få informasjon om korleis dei kan ta kontakt. Barnet må vere heime til det har vore symptomfri i eit døgn.

Dei fleste barn kan møte om dei har kroniske sjukdomar, men det er ei lita gruppe med barn som ikkje bør møte på skulen.

Barnelegeforeininga har utarbeidd ein god rettleiar, som det vert lenka til i [rettleiaren frå Utdanningsdirektoratet.](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/spesielle-hensyn/)

Er de som føresette usikre på om barnet bør møte på skulen/SFO, ta kontakt med lege for å få ei vurdering. Det same gjeld om barnet bur saman med vaksne som tilhøyrar risikogruppa. De finn oversikt over risikogruppene ved å følgje lenka: [FHI risikogrupper](https://www.fhi.no/nettpub/coronavirus/fakta/risikogrupper/?term=&h=1). I begge tilfelle er det viktig å ha god dialog med skule og SFO.

Barn som ikkje møter på skulen utan at dei tilhøyrar ei risikogruppe, eller har føresette i ei risikogruppe, vil ikkje få undervisning frå skulen. Alle barn har rett til opplæring. I slike tilfelle er det føresette som overtek ansvar for opplæringa. Opplæringa skal dokumenterast og kommunen skal føre tilsyn med om opplæringa er forsvarleg.

Det er viktig at barnet forstår kvifor tiltaka blir gjennomført og kvifor det er så viktig at barnet følgjer opp tiltaka. Det kan vere nyttig å sjå ein liten film saman med barnet før dei kjem tilbake i skule og SFO. [Lenke til informasjon for barn og unge](https://www.youtube.com/watch?v=v1W249tl1vA). Det er lage ein teiknefilm i samband med opning av barnehagen. [Ved å følgje denne lenka finn de ein film for dei minste borna.](https://www.fhi.no/nettpub/coronavirus/rad-og-informasjon-til-andre-sektorer-og-yrkesgrupper/informasjon-til-skoler-skolefritidsording-og-barnehager/)

Det er naturleg å oppleve uro i situasjonen vi har med koronaviruset, men opning av skulane bygger på den erfaringa ein har med korona, og kunnskap om smitte og barn. Barn blir svært sjeldan sjuke av koronaviruset og dei påverkar i liten grad smittespreiing i samfunnet. I Sunnfjord kommune blir våre tiltak og vurderingar gjort i samråd med kommuneoverlegen. Øystein Furnes har lage ein video som det kan vere nyttig for føresette å sjå. [Her finn du lenke til filmen.](https://sunnfjord.kommune.no/tenester/helse-og-omsorg/koronavirus-i-sunnfjord-kommune/koronainformasjon-skular-og-barnehagar/)

Tilsette i skule og SFO får opplæring i smittevern, med vekt på god handhygiene og forståing av smittevern. Skulane har utarbeidd rutinar og planar for at elevane skal få ein trygg og forsvarleg skulekvardag. Skulen vil informere føresette og elevar om lokale rutinar.

Vi ser fram til at elevane på 1.-4. trinn kjem tilbake til skule og SFO.

Med vennleg helsing

**Åge Stafsnes
Kommunalsjef skule**Tlf: +47 911 52 211

**Sunnfjord kommune**Sentralbord: +47 57 72 20 00

[www.sunnfjord.kommune.no](https://sunnfjord.kommune.no/)

**Information in other language**

[Information about corona from FHI](https://vimeo.com/showcase/6954712) Norwegian Institute of Puplic Health

Information from Helsedirektoratet/FHI

Information from [Utdanningsdirektoratet](https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/informasjon-til-foreldre/oversatt-til-flere-sprak/)

[Arabisk](https://www.udir.no/contentassets/a7d84e333b6c4391b3e212c1b9af6ef9/729597-udir_forelderinfo_skole_bokmaal-ara.pdf)
[Engelsk](https://www.udir.no/contentassets/a7d84e333b6c4391b3e212c1b9af6ef9/udir_forelderinfo_skole_bokmaal-en.pdf)
[Polsk](https://www.udir.no/contentassets/a7d84e333b6c4391b3e212c1b9af6ef9/polsk-udir_forelderinfo_skole.pdf)
[Russisk](https://www.udir.no/contentassets/a7d84e333b6c4391b3e212c1b9af6ef9/udir_forelderinfo_skole_russisk.pdf)
[Somali](https://www.udir.no/contentassets/a7d84e333b6c4391b3e212c1b9af6ef9/somali-udir_forelderinfo_skole_bokmaal.pdf)
[Sorani](https://www.udir.no/contentassets/a7d84e333b6c4391b3e212c1b9af6ef9/informasjon-til-skoler_sorani.pdf)
[Tigrinja](https://www.udir.no/contentassets/a7d84e333b6c4391b3e212c1b9af6ef9/udir_forelderinfo_skole_tigrinja.pdf)

\*Kohort er ei mindre fast gruppe med born og vaksne